Kogu hoone esindusruumide praeguses sisekujunduses on lähtutud põhjamaisusest, askeetlikkusest, pigem heledast kui tumedast ning ennemini külmadest kui soojadest toonidest. Esimese korruse vestibüülist vasakule jääv hall oli esialgselt planeeritud kohtukassa tarvis. Sama korruse läänetiivas risti läbi maja ulatuv suur võlve kandvate tugevate piilaritega saal (praegune  pidulik söögisaal) oli mõeldud kohtuarhiivi jaoks. Esimese korrusel asuvate ruumide seinad on praegu lubjatud ning põrandaid katavad Itaalias valmistatud kiviplaadid.